שילוב של הימים החמים שפוקדים אותנו לאחרונה, ביחד עם שאריות קוסקוס מסוף השבוע הביאו להכנת הסלט הזה.
אני נוהגת לאכול הרבה סלטים בתקופת הקיץ, כי זה יחסית מהיר, זה לא כבד וזה די מרענן.
כדי לגוון את הסלט הקצת משעמם של מלפפון-עגבניה-בצל אני אוהבת להוסיף תוספות שונות כמו פירות יבשים, אגוזים, קטניות כמו עדשים או חומוס, וכל מיני שאריות שנשארו במקרר. תמיד אני מוצאת את עצמי מערבבת את הסלט עם הקוסקוס או המג'דרה שבצלחת - אז למה לאחד אותם למנה אחת?
אז אמנם הסלט הזה מכיל קוסקוס, וזה טעים ונהדר, אבל גם אם אין לכם קוסקוס בבית, אני בטוחה שתמצאו במקרר אחת מהתוספות הבאות - אורז לבן, פתיתים, בורגול ועוד.
במקרה הכי גרוע (לא כזה גרוע) אפשר להשתמש גם בקוסקוס מוכן משקית, שתוך כמה דקות כבר מוכן לאכילה. כל מה שנשאר לעשות זה לקצוץ את כל הירקות והפירות היבשים לקוביות קטנות ויפות, לערבב עם הקוסקוס או מה שבחרתם להוסיף במקום, ולשפוך מעל הכל רוטב טחינה וסילאן מתקתק ולהנות מארוחה מלאה ומשביעה.
מערבבים היטב את כל מרכיבי הרוטב - הכי מומלץ לתת לו ניעור בצנצנת. בהתחלה הרוטב נראה דליל אבל תוך כמה דקות הוא מסמיך.
קוצצים את הבצל, העגבניות והמשמשים לקוביות קטנות מאד. מניחים בקערה עם הקוסקוס והחמוציות. את הכוסברה קוצצים די גס ומוסיפים לקערה. יוצקים מעל את הרוטב ומערבבים היטב.